  Виталий Пронин Арлы быдэ Выль ар азьын Ижкарысь Шор площадьын яркыт тылъёс ӝуатско,  чильпырась  йӧ гурезьёс ӝутӥсько вал. Азьвыл отын бер ӝытозь  пиналъёс юр-яр карылӥзы,  городысь гинэ ӧвӧл, юромо гуртъёсысь но вуылӥзы. Кенер сьќрын шулдыръяськон понна коньдон тыроно...Туэ сыӵе выжыкылэз адӟыны тросэзлы ӧз кылды, угось чебер йӧ городок кенерен котыртэмын. Йӧ дворецез - мукет сямен «Сказбургез» - адӟон понна адямилы быдэ  200 манет тыроно! Кык нылпиен семьялы, озьыен, соку ик 800 манет поттоно. Но кенер пушкы шедем бере но выжыкылэз быдэсак ас вылад шӧдон понна уксё ватсано на: тюбинг понна - 250 манет, ледянка - 100 манет... Соин, вылды, черодъёс бадӟымесь ӧй вал - Выль ар уе охранник воксё но мӧзмыса сылӥз.Калыклы та туж ӧз яра, мылкыдзэс кисьтӥзы вотэсын. Малпанъёс пӧртэмесь, аслэсьтыз кӧтӝожзэ вераз «Сказбургез» ӝутӥсь - Воткинскысь ужбергатӥсь Юрий Бычков но. Угось тросэз пукыӵ ньӧлъёс со шоры лобизы: узырмыны турттэ,  мукет инты уг тырмы ни, Шор площадез киултэ!!!Зэмзэ ке, Юрий Фёдоровичлы та чотын узырмыны  кылдоз шуыса, оскыны шуг, угось со отчы 6 миллион манет пала коньдонзэ кисьтэм. Вылаз ик, со ас мылкыдызъя отчы ӧз пуктӥськы - сыӵе заказ сётӥз город.  Тӥ асьтэос номыр уд лэсьтӥське, пыкылыны гинэ быгатӥськоды, шуэ со.Таиз но шонер. Но калыкез но валаны кулэ ук: кызьы Выль аре талалод шумпотонэз? Азьвыл, нокыӵе кризисъёс шоры учкытэк, гурезьёс лэсьтыны луонлык шедьылӥз ук! Малы Москва-Питер ворекъяло, нош Ижкар шорын  чеберлыкез кырыж-мерыж горбыльлэсь кенер сьӧры вато, кыз котырысь лымыез гинэ но уг сузяло?Та пумысен мылкыдзэ нырысетӥ ужан нуналэ ик вераз Удмуртилэн Тӧроез Александр Бречалов но. Сомында калык пыкылэ бере, озьыен, адямиослэсь малпанзэс юано ик вал, шуиз со. Тол кузь на, маке но малпано, вазиськиз со город кивалтӥсьёслы. Мукет ласянь, вӧзаз ик вань дунын аттракционъёс - соос понна уксёзэс кисьтыны  анай-атайёс малы ке уг жаляло, пайме со.Зэм, каникулъёс йылпумъяськизы, кин ӧз вутты выжыкылэ вуылыны, табере луоз сое ӝыны дунын - 100 манет  тырыса - адӟыны.  Нош тулыс пал, оло, воксё кенер но куашкалоз ай...Ида Палэзина     